b'\n_START_ARTICLE_\nAtanasie Athonitul\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen ora\xc8\x99ul Trapezunt \xc3\xaen jurul anului 925 \xc8\x99i a primit la botez numele Avramie (Avramios). R\xc4\x83m\xc3\xa2n\xc3\xa2nd orfan de mic, a fost adoptat de dou\xc4\x83 familii importante ale ora\xc8\x99ului \xc8\x99i a urmat studii la o \xc8\x99coal\xc4\x83 renumit\xc4\x83 din Constantinopol. A devenit apoi profesor la \xc8\x99coala unde studiase._NEWLINE_\xc8\x98i-a \xc3\xaenso\xc8\x9bit maestrul \xc3\xaentr-o misiune la muntele Athos, cunosc\xc3\xa2ndu-l cu acel prilej pe Mihail Maleinos, stare\xc8\x9bul m\xc4\x83n\xc4\x83stirii Chimina din Bitinia, care se afla la Athos \xc3\xaempreun\xc4\x83 cu nepotul s\xc4\x83u, Nicefor Focas. S-a \xc3\xaentors la Constantinopol, \xc3\xaempreun\xc4\x83 cu Mihail Maleinos, \xc8\x99i, dezam\xc4\x83git de via\xc8\x9ba u\xc8\x99oar\xc4\x83 din capitala Imperiului Bizantin, a renun\xc8\x9bat la cariera de profesor \xc8\x99i a devenit monah la M\xc4\x83n\xc4\x83stirea Chimina cu numele de Atanasie. A vie\xc8\x9buit timp de patru ani la M\xc4\x83n\xc4\x83stirea Chimina, dar, afl\xc3\xa2nd c\xc4\x83 Mihail Maleinos dorea s\xc4\x83-l numeasc\xc4\x83 egumen, s-a mutat \xc3\xaen anul 958 la Muntele Athos, unde a devenit ucenicul unui pustnic b\xc4\x83tr\xc3\xa2n._NEWLINE_A devenit cunoscut acolo pentru priceperea sa de c\xc4\x83rturar \xc8\x99i a fost vizitat \xc3\xaen Muntele Athos de mult\xc4\x83 lume, printre care \xc8\x99i de \xc3\xaemp\xc4\x83ratul bizantin Nicefor Focas (963-969), pe care-l cunoscuse \xc3\xaen tinere\xc8\x9be. Din cauza num\xc4\x83rului mare de credincio\xc8\x99i care-l c\xc4\x83utau, Atanasie a p\xc4\x83r\xc4\x83sit chilia sa \xc8\x99i s-a mutat \xc3\xaentr-un loc mai greu accesibil numit Melana, tr\xc4\x83ind acolo \xc3\xaen izolare. \xc3\x8emp\xc4\x83ratul Nicefor l-a chemat pentru a-l binecuv\xc3\xa2nta \xc3\xaenaintea unei lupte cu sarazinii \xc8\x99i l-a \xc3\xaendemnat s\xc4\x83 \xc3\xaenfiin\xc8\x9beze o m\xc4\x83n\xc4\x83stire pe muntele Athos, unde s\xc4\x83-i adune pe pustnicii care tr\xc4\x83iau acolo. Cu sprijinul financiar al \xc3\xaemp\xc4\x83ratului, Atanasie a \xc3\xaenceput \xc3\xaen anul 963 s\xc4\x83 construiasc\xc4\x83 o biseric\xc4\x83 \xc8\x99i a fondat M\xc4\x83n\xc4\x83stirea Marea Lavr\xc4\x83, care a \xc3\xaenglobat mai multe schituri existente pe Muntele Athos. \xc3\x8emp\xc4\x83ratul Nicefor i-a promis lui Atanasie c\xc4\x83 se va c\xc4\x83lug\xc4\x83ri el \xc3\xaensu\xc8\x99i la Marea Lavr\xc4\x83, dar circumstan\xc8\x9bele politice ale vremii \xc8\x99i moartea sa prematur\xc4\x83 l-au \xc3\xaempiedicat s\xc4\x83-\xc8\x9bi \xc8\x9bin\xc4\x83 f\xc4\x83g\xc4\x83duiala. \xc3\x8en anii urm\xc4\x83tori egumenul Atanasie s-a confruntat cu opozi\xc8\x9bia considerabil\xc4\x83 a unor pustnici athoni\xc8\x9bi nemul\xc8\x9bumi\xc8\x9bi de construirea m\xc4\x83n\xc4\x83stirii \xc8\x99i de \xc3\xaencerc\xc4\x83rile lui de a stabili o r\xc3\xa2nduial\xc4\x83 \xc3\xaen via\xc8\x9ba monahiceasc\xc4\x83 de pe Muntele Athos._NEWLINE_Dup\xc4\x83 moartea \xc3\xaemp\xc4\x83ratului Nicefor Focas, inamicii lui Atanasie au devenit tot mai puternici, iar Atanasie a p\xc4\x83r\xc4\x83sit pentru o vreme Muntele Athos \xc8\x99i a mers \xc3\xaen insula Cipru, unde a tr\xc4\x83it p\xc3\xa2n\xc4\x83 c\xc3\xa2nd noul \xc3\xaemp\xc4\x83rat Ioan Tzimiskes a hot\xc4\x83r\xc3\xa2t s\xc4\x83 sprijine construirea unor noi l\xc4\x83ca\xc8\x99uri m\xc4\x83n\xc4\x83stire\xc8\x99ti \xc3\xaen cadrul Marii Lavre printr-un decret imperial emis \xc3\xaen anul 971. Atanasie, stimulat de o viziune divin\xc4\x83, s-a \xc3\xaentors imediat la Muntele Athos ca egumen (stare\xc8\x9b) \xc8\x99i a introdus o r\xc3\xa2nduial\xc4\x83 riguroas\xc4\x83 pentru monahi, inspirat\xc4\x83 din r\xc3\xa2nduielile elaborate de sfin\xc8\x9bii Teodor Studitul \xc8\x99i Vasile cel Mare. Num\xc4\x83rul monahilor a crescut \xc3\xaen perioada urm\xc4\x83toare, \xc3\xaen ciuda vie\xc8\x9bii m\xc4\x83n\xc4\x83stire\xc8\x99ti aspre._NEWLINE_Egumenul Atanasie a murit \xc3\xaen anul 1003 \xc3\xaen urma unui accident. Vr\xc3\xa2nd s\xc4\x83 inspecteze o biseric\xc4\x83 aflat\xc4\x83 \xc3\xaen construc\xc8\x9bie, a urcat pe acoperi\xc8\x99, \xc3\xaempreun\xc4\x83 cu al\xc8\x9bi \xc8\x99ase monahi, iar cupola bisericii s-a pr\xc4\x83bu\xc8\x99it, prinz\xc3\xa2ndu-i pe to\xc8\x9bi sub d\xc4\x83r\xc3\xa2m\xc4\x83turi. C\xc4\x83lug\xc4\x83rii care-l \xc3\xaenso\xc8\x9beau au murit pe loc, dar egumenul Atanasie a r\xc4\x83mas \xc3\xaen via\xc8\x9b\xc4\x83, auzindu-i-se pentru un scurt timp glasul sub zid\xc4\x83ria pr\xc4\x83bu\xc8\x99it\xc4\x83. Atunci c\xc3\xa2nd s-a reu\xc8\x99it \xc3\xaendep\xc4\x83rtarea d\xc4\x83r\xc3\xa2m\xc4\x83turilor, Atanasie a fost g\xc4\x83sit mort.  _NEWLINE_Dup\xc4\x83 moartea lui, Atanasie a fost prosl\xc4\x83vit ca sf\xc3\xa2nt, stabilindu-se pr\xc4\x83znuirea sa \xc3\xaen ziua de 5 iulie.'